sukhrobnurali/uzbek-legal-corpus huggingface dataset:
RESPUBLIKADA BREZENT ISHLAB CHIQARISH TASHKIL ETISH TOʻGʻRISIDA
(resolution, 2021-02-22)

Paxta tozalash sanoatining brezentga boʻlgan ehtiyojini toʻlaroq qondirish maqsadida Vazirlar Mahkamasi qaror qiladi: 1. “Oʻzdavpaxtasanoatsotish” uyushmasi, Toshkent “Kanop” jamoa korxonasi, “Texnolen a.o.” va “Mars LTD” chex firmalarning Toshkent shahrida “Kanop” brezent ishlab chiqaradigan qoʻshma korxona tashkil etish toʻgʻrisidagi takliflari qabul qilinsin. 2. Qoʻshma korxonaning ustav fondi quyidagi tartibda — Oʻzbekiston tomoniniki 49 foiz, chex tomoniniki 51 foiz taqsimlanishiga rozilik berilsin. 3. Quyidagilar maʼlumot uchun qabul qilinsin: chex tomoni mahsulot ishlab chiqarish boshlangan paytdan boshlab besh yil mobaynida qoʻshma korxona faoliyatidan olingan unga tegishli barcha foydani qoʻshma korxonani rivojlantirishga, kengaytirishga va texnika bilan qayta jihozlashga yoʻnaltiradi; “Oʻzdavpaxtasanoatsotish” uyushmasi ikki yil mobaynida belgilangan tartibda “Texnolen a.o.” chex firmasidan har yili 1.5 mln kvadrat metr brezent sotib oladi. 4. Qoʻshma korxona obyektlari qurilishi boʻyicha buyurtmachi funksiyasi Toshkent “Kanop” jamoa korxonasiga bosh pudratchi funksiyasi esa “Oʻzdehqonchilikqurilish” davlat-kooperativ birlashmasiga yuklansin. Toshkent “Kanop” jamoa korxonasiga 1995-yilda loyihalash ishlarini obyektlar qurilishi bilan bir vaqtda bajarishga va ularga ishchi hujjatlari hamda bajarilgan ishlar hajmi asosida haq toʻlashga ruxsat berilsin. 5. “Oʻzsanoatqurilishbank” va 1995-yilda Toshkent “Kanop” jamoa korxonasiga qurilishi mablagʻ bilan taʼminlash va “Kanop” qoʻshma korxonasida brezent ishlab chiqarishni tashkil etish uchun uzoq muddatli tijorat krediti ajratish tavsiya qilinsin. 6. Oʻzbekiston Respublikasi Moliya vazirligi, Tashqi iqtisodiy aloqalar vazirligi “Kanop” qoʻshma korxonasini belgilangan tartibda roʻyxatdan oʻtkazsinlar. 7. “Oʻzistiqbostat” davlat qoʻmitasi 1995-yil balansida Toshkent “Kanop” jamoa korxonasiga uskunalar haqini toʻlash uchun 1000 tonna paxta tolasiga kvota ajratishni nazarda tutsin. 8. Oʻzbekiston Respublikasi Qishloq xoʻjaligi vazirligi “Oʻzdavpaxtasanoatsotish” Uyushmasi, Toshkent viloyati hokimligi bilan birgalikda 1996-yildan boshlab kanop tolasi ishlab chiqarishni koʻpaytirish masalasini koʻrib chiqsin va hal qilsin. 9. Oʻzbekiston Respublikasi Oliy va oʻrta maxsus taʼlim vazirligi “Oʻzdavpaxtasanoatsotish” uyushmasining buyurtmanomalariga koʻra shartnoma asosida Toshkent toʻqimachilik institutida kanopni dastlabki qayta ishlash mutaxassislarini tayyorlash masalalarini hal etsin. 10. Mazkur qarorning bajarilishini nazorat qilish Vazirlar Mahkamasining Dehqonchilik sanoati majmui boʻlimiga hamda Kapital qurilish, transport va aloqa boʻlimiga yuklansin.
NAQD PUL MUOMALASINI TEZLAShTIRISh ChORA-TADBIRLARI TOʻGʻRISIDA
(resolution, 2021-02-22)

Naqd pul emissiyasini qisqartirish va uning muomalada boʻlishini tezlashtirish asosida pul muomalasini mustahkamlash maqsadida Vazirlar Mahkamasi qaror qiladi: 1. Naqd pul muomalasini tezlashtirishga oid dasturiy chora-tadbirlar 1 — 8-ilovalarga* muvofiq tasdiqlansin. 2. Oʻzbekiston Respublikasi Markaziy bankiga Respublika hududida naqd pul emissiyasi (qaytarib olinishi) darajasining belgilangan cheklangan miqdorlariga qanday rioya qilinayotganligi ustidan doimiy nazorat oʻrnatish va har oyda hukumatga axborot berib turish tavsiya etilsin. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Respublikasi Markaziy bankining joylardagi organlari bilan birgalikda bir hafta muddatda mazkur qarorning 1-bandiga muvofiq shaharlar va tumanlarda naqd pul emissiyasini qisqartirishga oid mintaqaviy dasturlarni ishlab chiqishni nihoyasiga yetkazsinlar va tasdiqlasinlar. Ularning amalga oshirilishini qatʼiy nazorat qilishni taʼminlasinlar. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B. S. Hamidov zimmasiga yuklansin.
ENERGIYA TIZIMINING BARQAROR IShLAShI UChUN RESPUBLIKA ENERGETIKA VA ELEKTRLAShTIRISh VAZIRLIGINI MODDIY-TEXNIKA VA MOLIYAVIY RESURSLAR BILAN TAʼMINLASh DASTURI TOʻGʻRISIDA
(resolution, 2021-02-22)

Respublika energiya tizimining barqaror ishlashini taʼminlash maqsadida Vazirlar Mahkamasi qaror qiladi: 1. 1994-1995-yillarda respublika energiya tizimining barqaror ishlashini taʼminlash boʻyicha ishlar dasturi ilovaga* muvofiq tasdiqlansin. 2. Pul-kredit siyosati boʻyicha komissiya shu yilning IV choragida Oʻzbekiston Respublikasi Energetika va elektrlashtirish vazirligining maqsadli kapital qurilish dasturiga muvofiq energetikaning eng muhim obyektlarini mablagʻ bilan taʼminlash uchun 63,5 mln soʻm kredit resurslari, shu jumladan Tolimarjon GRESi uchun — 49,5 mln soʻm, Yangi Angren GRESi uchun — 14 mln soʻm kredit resurslari ajratishni nazarda tutsin. 3. “Oʻzistiqbolstat” davlat qoʻmitasi, Oʻzbekiston Respublikasi Moliya vazirligi, “Oʻzulgurjibirjasavdo” uyushmasi va energetika va elektrlashtirish vazirligi bir oy muddatda 1995-yilda alohida muhim energetika obyektlarining maqsadli kapital qurilish dasturi amalga oshirilishi masalasini koʻrib chiqsinlar. Zaruriyat boʻlganda Vazirlar Mahkamasiga taklif kiritsinlar. 4. Oʻzbekiston Respublikasi Moliya vazirligi Energetika va elektrlashtirish vazirligi bilan birgalikda oʻn kun muddatda 1994-1995-yillarda 1,0 mln tonna suyuq yoqilgʻi va 1,0 mln tonna koʻmirning mavsumiy yoqilgʻi zaxiralari barpo etishni mablagʻ bilan taʼminlash manbalarini belgilasinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining tegishli oʻrinbosarlari zimmasiga yuklansin.
TOShKENT ShAHRIDA XAlQARO YOʻL HARAKATI TAShKILOTINING MINTAQAVIY VAKOLATXONASINI OChISh TOʻGʻRISIDA
(resolution, 2019-07-19)

Markaziy Osiy mintaqasida xalqaro tashishlarni va transport infrastrukturasini rivojlantirish, bu muammolarni hal etishda Xalqaro yoʻl harakati tashkiloti (XYHT) doirasida saʼy-harakatlarni birlashtirish maqsadida Vazirlar Mahkamasi qaror qiladi: 1. XYHT Bosh Assambleyasining faoliyatini oʻz mablagʻlari hisobidan amalga oshirgan holda Toshkent shahrida XYHT mintaqaviy vakolatxonasini ochish toʻgʻrisida 1994-yil 15-avgustdagi qarori maʼlumot uchun qabul qilinsin. 2. Oʻrta Osiyo Temir yoʻl boshqarmasi bir oy muddatda Toshkent shahar, Shpilkov koʻchasi 15-uydagi binoni XYHT mintaqaviy vakolatxonasini joylashtirish uchun boʻshatsin va balansdan Oʻzbekiston Respublikasi Ichki ishlar vazirligi balansiga tekin oʻtkazsin. 3. Tashqi iqtisodiy faoliyat milliy banki XYHT mintaqaviy vakolatxonasiga milliy va chet el valyutalarida schyotlar ochsin. 4. Tashqi ishlar vazirligi XYHT mintaqaviy vakolatxonasiga diplomatik korpusga mos keluvchi immunitet bersin, uni Diplomatik servis xizmatida roʻyxatdan oʻtkazsin. 5. Aloqa vazirligi va Ichki ishlar vazirligi XYHT mintaqaviy vakolatxonasi uchun umumdavlat aloqa tarmogʻining shahar telefonlari va Ichki ishlar vazirligining maxsus aloqasi oʻrnatilishini taʼminlasinlar. 6. Ichki ishlar vazirligi attestatsiyadan oʻtkazilgan xodimlarni Xalqaro Yoʻl harakati tashkiloti tuzilmasiga xizmatga yuborganda ularni kadrlarning amaldagi rezervida qoldirsin. 7. Mazkur qarorning bajarilishini nazorat qilish Bosh vazirning oʻrinbosari Oʻ.T.Sultonov zimmasiga yuklansin.
“OʻZDAVPAXTASANOATSOTISh” UYuShMASI TIZIMI ORQALI XARID QILINADIGAN PAXTA TOLASI HISOB-KITOB NARXLARI TOʻGʻRISIDA
(resolution, 1995-09-25)

Vazirlar Mahkamasi qaror qiladi: 1. 1994-yil hosilidan boshlab ishlab chiqarish ehtiyojlari uchun paxta tolasini “Oʻzdavpaxtasanoatsotish” tizimi orqali xarid qiladigan respublika korxonalari va tashkilotlari uchun paxta tolasining qayd qilingan kurs boʻyicha (1 AQSh dollari — 10 soʻm) soʻmda qayta hisoblab chiqilgan jahon narxlaridan kelib chiqib aniqlanadigan hisob-kitob narxlari joriy qilinsin. Belgilab qoʻyilsinki, korxonalar va tashkilotlar ishlab chiqarish xarajatlariga paxta tolasini koʻrsatib oʻtilgan hisob-kitob narxlari boʻyicha hisobdan chiqaradilar. 2. Paxta tolasi isteʼmolchilarning “Oʻzdavpaxtasanoatsotish” uyushmasi bilan amaldagi hisob-kitobi tartibi, Oʻzbekiston Respublikasi Markaziy banki kursi boʻyicha soʻmda qayta hisoblab chiqilgan jahon narxlaridan kelib chiqqan holda, saqlab qolinsin. 3. Oʻzbekiston Respublikasi Moliya vazirligi bir hafta muddatda paxta tolasi narxlaridagi farqni narxni tartibga solish fondi mablagʻlari hisobiga qoplashning Vaqtinchalik tartibini ishlab chiqsin va manfaatdor idoralar bilan kelishgan holda tasdiqlasin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S.Hamidov zimmasiga yuklansin.
GERMANIYA TARAQQIYOT BANKI – “KFW” BILAN HAMKORLIKNI KENGAYTIRISh TOʻGʻRISIDA
(resolution, 2021-02-22)

Germaniya Federativ Respublikasi bilan iqtisodiy hamkorlikni chuqurlashtirish, ilgʻor texnologiyalarni jalb etish va Oʻzbekiston Respublikasi iqtisodiyotining ustuvor tarmoqlaridagi eksport qilishni koʻpaytiruvchi va importning oʻrnini bosuvchi loyihalarni mablagʻ bilan taʼminlash maqsadida Vazirlar Mahkamasi qaror qiladi: 1. Germaniya Taraqqiyot Banki — “KFW” ning bu bankning Oʻzbekiston Respublikasi Tashqi iqtisodiy faoliyat milliy bankiga kredit yoʻnalishida beradigan limitini 200 mln FRG markasidan 400 mln FRG markasigacha koʻpaytirish toʻgʻrisidagi taklifi qabul qilinsin. 2. Oʻzbekiston Respublikasi Tashqi iqtisodiy faoliyat milliy banki (R.Azimov) koʻrsatib oʻtilgan kredit bitimi belgilangan tartibda rasmiylashtirilishini taʼminlasin. 3. Oʻzbekiston Respublikasi Bosh vazirining oʻrinbosari B.S.Hamidovga koʻrsatib oʻtilgan kredit bitimi boʻyicha kafolat bitimini Oʻzbekiston Respublikasi nomidan imzolash vakolati berilsin. 4. Mazkur qarorning bajarilishini nazorat qilish Oʻzbekiston Respublikasi Moliya vazirligiga yuklansin.
AHOLIGA SOTILADIGAN AVTOMOBIL BENZINI ChAKANA NARXLARINI OʻZGARTIRISh TOʻGʻRISIDA
(resolution, 1994-12-02)

Neft va uni qayta ishlash mahsulotlari narxlarining oshib borayotganligi munosabati bilan hamda foydalanishning samaradorligini oshirish maqsadida Vazirlar Mahkamasi qaror qiladi: 1. 1994-yilning 17-oktabridan boshlab aholiga sotiladigan avtomobil benzinining chakana narxi 1 litri uchun 6 soʻm miqdorida belgilansin. 2. Oʻzbekiston Respublikasi Ijtimoiy taʼminot vazirligi belgilangan roʻyxatlar boʻyicha urush qatnashchilari va faxriylari, urush va mehnat nogironlariga oyiga belgilangan 50 litr avtobenzinni chakana narxlarning 50 foizi darajasida imtiyozli narxlarda sotish normasi saqlab qolinsin. 3. Oʻzbekiston Respublikasi Moliya vazirligi bozor va bozordan tashqari fondlar narxlari darajasini muvofiqlashtirgan holda benzinning yangi chakana narxlari preyskurantini tasdiqlasin va uni barcha manfaatdor vazirliklar, idoralar, korxonalar va tashkilotlarga yetkazsin. 4. “Oʻzdavneftmahsulot” davlat-aksionerlik birlashmasi, uning joylardagi organlari, avtomobil benzinini naqd pulga sotadigan avtomobil benzini quyish stansiyalaridagi avtomobil benzini qoldiqlarini 1994-yil 17-oktabrdagi holatiga koʻra qayta baholab chiqsinlar hamda qayta baholashdan tushgan mablagʻlarni oʻzlarining aylanma mablagʻlarini koʻpaytirishga yoʻnaltirsinlar. 1994-yilda respublikaning bozor fondi 30 ming tonnaga koʻpaytirilsin. 5. Oʻzbekiston Respublikasi Vazirlar Mahkamasining 1994-yil 1-oktabrdagi 493-son qarori oʻz kuchini yoʻqotgan deb hisoblansin.
OʻZBEKISTON RESPUBLIKASI VAZIRLAR MAHKAMASINING 1994 YIL 11 MAYDAGI 247-SON QARORIGA OʻZGARTIRIShLAR KIRITISh toʻgʻrisida
(resolution, 2021-02-22)

Ichki ishlar vazirligi organlarining fuqarolar xavfsizligini taʼminlashga va uyushgan jinoyatchilikning, shu jumladan Oʻzbekiston tashqarisidan suqilib kiradigan uyushgan jinoyatchilikning terrorchilik ishlarining payini qirqishga doir faoliyatini yanada chuqurlashtirish maqsadida Vazirlar Mahkamasi qaror qiladi: Yuqorida qayd etilgan qarorning 1 va 2-bandlaridagi tashkil etilayotgan Korrupsiya va reketga qarshi kurash boshqarmalari nomidagi “reketga” soʻzidan keyin “va terrorchilikka” soʻzlari qoʻshilsin. Qoʻshimcha ravishda quyidagilar kiritilsin: quyidagicha tahrirdagi 3-band: “Oʻzbekiston Respublikasi Ichki ishlar vazirligi tuzilmasidagi Korrupsiya va reketga qarshi kurash boshqarmasi Korrupsiyaga, reketga va terrorchilikka qarshi kurash Bosh boshqarmasiga aylantirilsin”. quyidagicha tahrirdagi 4-band: “Koʻrsatib oʻtilgan Bosh boshqarma tarkibiga Oʻzbekiston Respublikasi Ichki ishlar vazirligi ichki qoʻshinlarining harbiy qismi (7777 h\q) shtatlari soni hisobidan terrorchilik bilan kurashuvchi maxsus boʻlinma kiritilsin. Alohida xizmat sharoitlari uchun Ushbu boʻlinmaning boshliqlar tarkibiga, Korrupsiya, reket va terrorchilikka qarshi kurash boshqarmasi boshligʻiga hamda uning oʻrinbosarlariga amaldagi lavozim maoshlari 25 foiz ustama bilan toʻlansin va pensiyaga chiqish vaqtida uzoq muddat ishlaganlikni hisoblashda xizmatning 1 oyi 1,5 oy deb hisoblansin”. 3-band 5-band deb qayta nomlansin. Quyidagicha tahrirdagi 6-band kiritilsin: “Oʻzbekiston Respublikasi Vazirlar Mahkamasining 1994-yil 5-fevraldagi 57-4-son qarori oʻz kuchini yoʻqotgan deb hisoblansin.
OʻZBEKISTON RESPUBLIKASI MOLIYA VAZIRLIGINING VALYUTA-IQTISODIYOT BOSH BOSHQARMASI XODIMLARI MEHNATIGA HAQ TOʻLASHNI TAKOMILLASHTIRISH TOʻGʻRISIDA
(resolution, 2025-12-16)

Oʻzbekiston Respublikasi Moliya vazirligining valyuta-iqtisodiyot bosh boshqarmasi xodimlarining faoliyatini takomillashtirish va masʼuliyatini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vaziriga 1994-yil 1-oktabrdan boshlab valyuta-iqtisodiyot bosh boshqarmasi xodimlariga lavozim maoshining 70 foizi miqdorida ustama belgilash huquqi berilsin. 2. Ustamalar joriy etish bilan bogʻliq 1994-yildagi xarajatlar Oʻzbekiston Respublikasi Moliya vazirligining mehnatga haq toʻlash fondi doirasida amalga oshirilsin. 3. Mazkur qarorning bajarilishini nazorat qilish Bosh vazirning oʻrinbosari B.S.Hamidov zimmasiga yuklansin.
OʻZBEKISTON RESPUBLIKASIDA VALYuTA BOZORINI RIVOJLANTIRIShNING QOʻShIMChA ChORA-TADBIRLARI TOʻGʻRISIDA
(resolution, 2013-04-08)

Milliy valyuta — soʻmning ichki erkin muomalada boʻlishini taʼminlash, xorijiy investitsiyalarni jalb etish uchun qulay sharoitlar yaratish maqsadida Vazirlar Mahkamasi qaror qiladi: 1. Belgilab qoʻyilsinki, Oʻzbekiston Respublikasi hududida 1994-yil 15-oktabrdan boshlab Oʻzbekiston Respublikasining rezidentlari boʻlgan va rezidentlari boʻlmagan yuridik va jismoniy shaxslar oʻrtasidagi barcha toʻlovlar va hisob-kitoblar faqat milliy valyutada — soʻmda amalga oshirilishi kerak, qonunchilikda nazarda tutilgan hollar bundan mustasno. Oʻzbekiston Pespublikasi va xorijiy davlatlarning jismoniy shaxslari oʻzlarining valyuta schyotlari va banklardagi omonatlaridan mablagʻlarni, shuningdek, ular boʻyicha foizlarni chet el valyutasida yoki soʻmda belgilangan tartibda olish huquqiga egadirlar. Yuridik shaxslarga respublika hududida oʻzaro hisob-kitoblarni amalga oshirish uchun vakil qilingan banklarda soʻmlarda hisob-kitob schyotlari ochish tavsiya qilinsin. 2. 1994-yil 15-oktabrdan boshlab Oʻzbekiston Respublikasi hududida erkin muomaladagi valyuta (EMV) da savdo qilish va xizmatlar koʻrsatish, shu jumladan xorijiy fuqarolarga, taqiqlansin, qonunchilikda nazarda tutilgan hollar bundan mustasno. Erkin muomaladagi valyutaga sotib olingan tovarlarni sotuvchi savdo korxonalari va tashkilotlari, boshqa yuridik va jismoniy shaxslar narxnomalarda tovarning erkin muomaladagi chakana narxini koʻrsatsinlar hamda amaldagi valyuta almashish kursi koʻrsatkichlarini albatta ilib qoʻysinlar. 3. Oʻzbekiston Respublikasi Markaziy bankiga vakil qilingan banklar va Oʻzbekiston respublika valyuta birjasi aʼzolari sonini kengaytirish, valyuta oboroti miqdorlarini har tomonlama koʻpaytirish choralarini koʻrish tavsiya qilinsin. Yuridik va jismoniy shaxslarning valyuta almashtirish boʻyicha savdolarda vakil qilingan tegishli banklar orqali qatnashishlari maqsadga muvofiq deb hisoblansin. 4. Vazirlar Mahkamasi 1994-yil 21-iyuldagi 379-son qarorining 5-bandi oʻz kuchini yoʻqotgan deb hisoblansin. 5. Mazkur qarorning bajarilishini nazorat qilish Bosh vazirning oʻrinbosari B.S. Hamidov zimmasiga yuklansin.
MUDDATLI XIZMAT HARBIY XIZMATChILARIGA VA ULARNING OILA AʼZOLARIGA QOʻShIMChA IMTIYOZLAR TOʻGʻRISIDA
(resolution, 2022-11-29)

Vatanni himoya qilish ishining nufuzini oshirish, muddatli harbiy xizmatni oʻtash sharoitlarini yaxshilash, harbiy xizmatchilarni va ularning oila aʼzolarini ijtimoiy himoya qilish, shuningdek, harbiy burchni vijdonan bajarishni ragʻbatlantirish maqsadida Vazirlar Mahkamasi qaror qiladi: 1. 1994-yilning 1-oktabridan boshlab muddatli xizmat harbiy xizmatchilarning hamda Mudofaa vazirligi, Ichki ishlar vazirligi va Milliy xavfsizlik xizmati harbiy va maxsus oʻquv yurtlari kursantlarining har oylik pul taʼminoti oʻrtacha uch baravar oshirilsin.
AHOLIGA SOTILADIGAN AVTOMOBIL BENZINI ChAKANA NARXLARINI OʻZGARTIRISh TOʻGʻRISIDA
(resolution, 1994-10-14)

Neft va uni qayta ishlash mahsulotlari narxlarining oshib borayotganligi munosabati bilan hamda ulardan foydalanishning samaradorligini oshirish maqsadida Vazirlar Mahkamasi qaror qiladi: 1. 1994-yilning 3-oktabridan boshlab aholiga sotiladigan avtomobil benzinining chakana narxi 1 litri uchun 4 soʻm miqdorida belgilansin. 2. Oʻzbekiston Respublikasi Ijtimoiy taʼminot vazirligi belgilagan roʻyxatlar boʻyicha urush qatnashchilari va faxriylari, urush va mehnat nogironlariga oyiga belgilangan 50 litr avtobenzin chakana narxlarning 50 foizi darajasida imtiyozli narxlarda sotish normasi saqlab qolinsin. 3. Oʻzbekiston Respublikasi Moliya vazirligi benzinning yangi chakana narxlari preyskurantini tasdiqlasin va uni barcha manfaatdor vazirliklar, idoralar, korxonalar va tashkilotlarga yetkazsin. 4. “Oʻzdavneftmahsulot” davlat-aksionerlik birlashmasi, uning joylardagi organlari avtomobil benzinini naqd pulga sotadigan avtomobil benzini quyish stansiyalaridagi avtomobil benzin qoldiqlarini 1994-yil 3-oktabrdagi holatga koʻra qayta baholab chiqsinlar hamda qayta baholashdan tushgan mablagʻlarni oʻzlarining aylanma mablagʻlarini koʻpaytirishga yoʻnaltirsinlar. 5. Oʻzbekiston Respublikasi Vazirlar Mahkamasining 1994-yil 2-sentabrdagi 443-son qarori oʻz kuchini yoʻqotgan deb hisoblansin.
HARBIY VA MUQOBIL XIZMATNING BELGILANGAN MUDDATLARINI OʻTAB BOʻLGAN ShAXSLARNI QUROLLI KUChLAR, ChEGARA VA IChKI QOʻShINLAR SAFLARIDAN ZAXIRAGA BOʻShATISh VA FUQAROLARNI MUDDATLI HARBIY VA MUQOBIL XIZMATGA NAVBATDAGI ChAQIRISh TOʻGʻRISIDA
(resolution, 2021-02-22)

“Umumiy harbiy majburiyat va harbiy xizmat toʻgʻrisida” va “Muqobil xizmat toʻgʻrisida” gi Oʻzbekiston Respublikasi qonunlariga muvofiq Vazirlar Mahkamasi qaror qiladi: 1. Harbiy va muqobil xizmatning belgilangan muddatlarini oʻtab boʻlgan shaxslar Oʻzbekiston Respublikasining Qurolli Kuchlari, chegara va ichki qoʻshinlari sarflaridan zaxiraga boʻshatilsin. 2. 1967—1976-yillarda tugʻilgan, chaqiriq muddatini uzaytirish huquqiga ega boʻlmagan Oʻzbekiston Respublikasi fuqarolari 1994-yilning oktyabr-noyabr oylarida muddatli harbiy va muqobil xizmatga chaqirilsin. 3. Oʻzbekiston Respublikasi Mudofaa vazirligiga chaqiriluvchilarning harbiy xizmatga olinmagan resurslarini hokimiyatlar, vazirliklar, idoralar, korporatsiyalar, konsernlar, uyushmalar va tashkilotlar buyurtmanomalari boʻyicha, chaqiriluvchining yashash joyidan qatʼi nazar, mehnat resurslari cheklangan joylarda, shuningdek, qurilish, transport, aloqa, sogʻliqni saqlash, ijtimoiy taʼminot, kommunal va qishloq xoʻjaligi obyektlarida foydalanish maqsadida muqobil xizmatni oʻtash uchun yoʻllashga ruxsat etilsin.
OʻZBEKISTON RESPUBLIKASI VAZIRLAR MAHKAMASINING “AVTOTRANSPORT VOSITALARINI xARID QILISH-SOTISH, ALMASHTIRISH VA HADYA ETISH BITIMLARINI RASMIYLASHTIRISH TARTIBI TOʻGʻRISIDA” 1991-YIL 16-SENTABRDAGI 233-SON QARORIGA OʻZGARTIRISHLAR KIRITISH HAQIDA
(resolution, 2025-12-16)

Vazirlar Mahkamasi qaror qiladi: Oʻzbekiston Respublikasi Vazirlar Mahkamasining “Avtotransport vositalarini xarid qilish-sotish, almashtirish va hadya etish bitimlarini rasmiylashtirish tartibi toʻgʻrisida” 1991-yil 16-sentabrdagi 233-son qarori (Oʻzbekiston Respublikasi QT, 1991-yil 9-son 30 modda)ga quyidagi oʻzgartirishlar kiritilsin: 3 va 4-bandlar quyidagi tahrirda bayon qilinsin: “3. Belgilab qoʻyilsinki, Avtotransport vositalarini xarid qilish-sotish, almashtirish va hadya etish shartnomalarini tasdiqlaganlik uchun notarial idoralari tomonidan undiriladigan poshlinasi summasining 80 foizi, shuningdek, Oʻzbekiston Respublikasi Ichki ishlar vazirligining Davlat yoʻl harakati xavfsizligi xizmati organlari avtotransport vositalarini qayta roʻyxatga olganliklari uchun undiriladigan summaning 85 foizi mahalliy budjetlarga oʻtqiziladi. Qolgan 20 va 15 foizi Oʻzbekiston Respublikasi Adliya vazirligining adliya va sud muassalarini rivojlantirish fondining va Oʻzbekiston Respublikasi Ichki ishlar vazirligining YHX bosh boshqarmasining hisob-kitob schyotlariga oʻtqiziladi. 4. Yuridik va jismoniy shaxslar tomonidan avtotransport ishlab chiqaruvchi korxonalardan, ularning vakillaridan, vositachi (distribyutor) tashkilotlardan, shuningdek, kimoshdi savdolaridan sotib olingan avtomototransportni roʻyxatga olish davlat notarial idorasida xarid qilish-sotish shartnomasini tasdiqlamasdan Oʻzbekiston Respublikasi Ichki ishlar vazirligining Davlat yoʻl harakati xavfsizligi xizmati organlarida amalga oshiriladi”. 2. band oʻz kuchini yoʻqotgan deb hisoblansin.
DAVLAT AVTOMOTOTRANSPORTI VOSITALARINI SOTISh TARTIBI TOʻGʻRISIDA
(resolution, 2009-12-31)

Avtomobil transportining yengil, yuk tashuvchi va boshqa turlarini xususiylashtirish uchun zarur normativ bazani yaratish maqsadida Vazirlar Mahkamasi qaror qiladi: 1. Davlat avtomototransporti vositalarini jismoniy va davlat tasarrufida boʻlmagan yuridik shaxslarga sotish Tartibi* tasdiqlansin. 2. “Oʻzavtotrans” davlat-aksionerlik korporatsiyasi har oyning 10-kunigacha Davlat mulki qoʻmitasiga Oʻzbekiston Respublikasida avtomototransport vositalari uchun amalda boʻlgan bozor (shartnoma) narxlari toʻgʻrisida axborot berib tursin”. 3. Oʻzbekiston Respublikasi Vazirlar Mahkamasining 1993-yil 12-maydagi 148-f-son farmoyishi oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Bosh vazir oʻrinbosari V.A. Chjen zimmasiga yuklansin.
UMUMTAʼLIM MAKTABLARI OʻQITUVChILARINING MEHNATINI RAGʻBATLANTIRIShGA OID TADBIRLAR TOʻGʻRISIDA
(decree, 1994-09-28)

Jamiyat turmushida va yosh avlodni tarbiyalashda umumtaʼlim maktablari oʻqituvchilarining tutgan oʻrniga alohida ahamiyat berib, shuningdek pedagog xodimlarning muqim oʻrnashib qolishlari uchun zarur sharoitlarni yaratish maqsadida: 1. 1994-yilning 1-oktabridan umumtaʼlim maktablari oʻqituvchilari va rahbarlarining ish haqi Mehnatga haq toʻlashning yagona tarif setkasi boʻyicha malaka darajasini oshirish hamda qoʻshimcha haq va ustamalar tizimini tartibga solish hisobidan oʻrtacha 20 foiz oshirilsin. 2. Ish haqini oshirish bilan bogʻliq xarajatlar respublika budjeti mablagʻlari hisobidan amalga oshirilsin. 3. Vazirlar Mahkamasi bir hafta muddat ichida ushbu Farmonni roʻyobga chiqarishga, shuningdek oliy va oʻrta maxsus taʼlim xodimlarining ish haqiga qoʻshimcha va ustamalarni tartibga solish masalalariga oid qaror qabul qilsin. 4. Mazkur Farmon ijrosini nazorat qilish Oʻzbekiston Respublikasi Vazirlar Mahkamasiga yuklatilsin.
OʻZBEKISTON RESPUBLIKASI DAVLAT MULKI QOʻMITASI HUDUDIY BOShQARMALARI BOShLIQLARINING MAQOMINI VA MASʼULIYATINI OShIRISh TOʻGʻRISIDA
(resolution, 2021-02-22)

Mulkchilik shakllarini qayta oʻzgartirish jarayonlari chuqurlashayotganligi munosabati bilan Oʻzbekiston Respublikasi Davlat mulki qoʻmitasi xodimlarining masʼuliyatini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat mulki qoʻmitasi hududiy boshqarmalari boshliqlari maqomi boʻyicha, tegishli ravishda Qoraqalpogʻiston Respublikasi Vazirlar Kengashi Raisining oʻrinbosariga, viloyatlar va Toshkent shahar hokimlarining oʻrinbosarlariga tenglashtirilsin. 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bozor tuzilmalarini shakllantirish ishida Davlat mulki qoʻmitasi organlariga yordam bersinlar, bu jarayonni samarali amalga oshirish uchun zarur sharoitlar yaratsinlar. 3. Mazkur qarorning bajarilishini nazorat qilish Bosh vazirning oʻrinbosari V.A.Chjen zimmasiga yuklansin.